മണര്കാട്ട് ഇനി എട്ടുനോന്പിന്റെ പുണ്യദിനങ്ങള് മണര്കാട്: മണര്കാട്ട് ഇനി എട്ടുനോന്പിന്റെ പുണ്യദിനങ്ങള്. വ്രതശുദ്ധിയുടെ ആത്മീയതയുമായി വിശ്വാസികള് പരിശുദ്ധ ദൈവമാതാവിന്റെ മാധ്യസ്ഥ്യംതേടി ദേവാലയത്തിലേക്ക് എത്തിത്തുടങ്ങി. ഇന്നലെ വൈകുന്നേരം കുഴിപ്പുരയിടം, മാമ്മേലില് വര്ഗീസ് കോരയുടെ പുരയിടത്തില്നിന്നു നിലം തൊടാതെ വെട്ടിയെടുത്ത കമുകു മരം പള്ളിയിലെത്തിച്ച് ചെത്തിയൊരുക്കി തുടര്ന്ന് കൊടിതോരണങ്ങളാല് അലങ്കരിച്ചു. തുടര്ന്നാണ് കൊടിമരം ഉയര്ത്തിയത്. ഡോ. തോമസ് മോര് തീമോത്തിയോസ് കൊടിയേറ്റിനു കാര്മികത്വം വഹിച്ചു. റവ. കുര്യാക്കോസ് കോര് എപ്പിസ്കോപ്പ കറുകയില്, റവ. ആന്ഡ്രൂസ് ചിരവത്തറ കോര്എപ്പിസ്കോപ്പ, റവ. കുര്യാക്കോസ് കോര് എപ്പിസ്കോപ്പ മാലിയില്, ഫാ. കുര്യാക്കോസ് കാലായില്, ഫാ. എം.ഐ. തോമസ് മറ്റത്തില്, ഫാ. കെ.എം ജോര്ജ് കുന്നേല്, ഫാ. ഷെറി ഐസക് പൈലിത്താനം, ട്രസ്റ്റിമാരായ മാത്യു ജേക്കബ് കൊച്ചുപറന്പില്, ഷാജി മാത്യു പുതുമന, മെല്വിന് ടി. കുരുവിള തലച്ചിറയ്ക്കല്, സെക്രട്ടറി തോമസ് രാജന് മാന്താറ്റില്, കമ്മിറ്റിയംഗങ്ങള് മുതലായവര് സന്നിഹിതരായിരുന്നു. തുടര്ന്ന് സന്ധ്യാപ്രാര്ഥനയെത്തുടര്ന്ന് നടവിളക്കും തെളിച്ചു. കോവിഡിന്റെ നിയന്ത്രണങ്ങള് പാലിച്ചാണ് തിരുനാള് ചടങ്ങുകള് ക്രമീകരിച്ചിരിക്കുന്നത്. കത്തീഡ്രലില് മുഴുവന് സമയവും ഇരുന്ന് നോന്പ് നോക്കുന്നതിനുള്ള ക്രമീകരണം ഇത്തവണയുമില്ല. കോവിഡ് നിബന്ധനകള് പാലിച്ച് വിശ്വാസികള്ക്ക് കത്തീഡ്രലിലെത്തി നേര്ച്ചകാഴ്ചകളും വഴിപാടുകളും സമര്പ്പിക്കാം. പള്ളിയിലേക്കുള്ള പ്രവേശനം പ്രധാന കവാടം വഴി മാത്രമായിരിക്കും.